## ΝΕΟΕΛΛΗΝΙΚΗ ΓΛΩΣΣΑ Β΄ ΛΥΚΕΙΟΥ: Θέματα για συζήτηση: πληροφόρηση, δημοσιογραφία, τύπος

1η ομάδα: Τύπος (κείμενο 1, 2 και σελ 28-29: κείμενα 1 και 3)

* Ορισμός του Τύπου
* Γιατί θεωρείται 4η εξουσία; Ποια σχέση έχει με τη δημοκρατία;
* Προϋποθέσεις σωστής λειτουργίας του Τύπου
* Τι είναι ο κίτρινος τύπος;
* Η κρίση του Τύπου σήμερα

2η ομάδα: Δημοσιογραφία (κείμενο 2, και 3 και σελ 27: κείμενα)

* Να αναλύσετε τις αρχές της δημοσιογραφικής δεοντολογίας

3η ομάδα: Παραπληροφόρηση (κείμενο 4 και 5 και σελ. 26)

* Παραπληροφόρηση: ορισμός και παραδείγματα
* Με ποιους τρόπους/τεχνικές επιτυγχάνεται η παραπληροφόρηση;
* Παράγοντες που προκαλούν το φαινόμενο
* Γιατί ο κόσμος παρασύρεται από την παραπληροφόρηση;
* Οι συνέπειες του φαινομένου
* Πώς μπορούμε να αντισταθούμε στην παραπληροφόρηση; Ποιοι φορείς και με ποιους τρόπους μπορούν να βοηθήσουν;

**ΚΕΙΜΕΝΟ 1: Όλα του Τύπου δύσκολα;**

Όταν μια εφημερίδα δημοσίευσε ότι πέθανε ο Μαρκ Τουέιν, εκείνος απάντησε με ένα *λακωνικό* τηλεγράφημα: «το άρθρο σας για τον θάνατό μου είναι γεμάτο υπερβολές». Η υπερβολή είναι ένα προπατορικό αμάρτημα του Τύπου και το ερώτημα τώρα είναι αν «τα άρθρα περί θανάτου των εφημερίδων είναι γεμάτα υπερβολές». Τα νέα, από την πρωτεύουσα χώρα των media δεν είναι καλά. Ιστορικές εφημερίδες, όπως η «San Fransisco Chronicle» έκλεισαν, άλλες όπως η «Christian Science Monitor» αναζητούν την τύχη τους μόνο στο Διαδίκτυο και οι περισσότερες καταγράφουν στους φετινούς τους ισολογισμούς μεγάλες ζημίες. Μπορεί η βιομηχανία του Τύπου να ανθεί σε αναπτυσσόμενες χώρες (στη Νότιο Αμερική οι κυκλοφορίες αυξήθηκαν κατά 6,72% το 2007 και 33% στην Ινδία τα τελευταία πέντε χρόνια), στη Δύση όμως τα πράγματα δεν είναι τόσο καλά. Στις ΗΠΑ οι κυκλοφορίες των καθημερινών εφημερίδων μειώθηκαν πέρυσι κατά 4,6% και των κυριακάτικων κατά 4,8%. Τα δε διαφημιστικά έσοδα κατρακύλησαν πέρυσι στα 38 δισ. δολάρια από 49,5 που ήταν το 2006. Βεβαίως, το 2008 με την διεθνή χρηματοπιστωτική κρίση δεν ήταν καλό για κανένα κλάδο της οικονομίας, αλλά μια βιομηχανία που κάθε λίγο και λιγάκι διαλαλεί το «τέλος του κόσμου» από την γρίπη των χοίρων, των πτηνών, του θερμοκηπίου κ.λπ. δεν θα υπερέβαλε για τις ρωγμές στο σπίτι του, ειδικά όταν στον χώρο της ενημέρωσης υπάρχει ο πυρετός του Διαδικτύου; Η αλήθεια είναι ότι από το 1993 ο συγγραφέας Michael Crichton προειδοποιούσε ότι «Tα αμερικανικά MME θα είναι η General Motors της δεκαετίας του ’90... Tα Mέσα Mαζικής Eνημέρωσης είναι βιομηχανία που παράγει πληροφορία και όπως οι υπόλοιπες αμερικανικές βιομηχανίες, τα MME παράγουν προϊόν πολύ χαμηλής ποιότητας. H πληροφορία τους είναι αναξιόπιστη, περιέχει πολύ χρώμιο και λάμψη, οι πόρτες τρίζουν, μένει στα φανάρια και πωλείται χωρίς εγγύηση. Tα προϊόντα των MME δεν είναι τίποτε περισσότερο από φανταχτερά σκουπίδια. Γι’ αυτό ο κόσμος σταμάτησε να τ’ αγοράζει... Τα ΜΜΕ, αντί να επικεντρωθούν στην ποιότητα προσπάθησαν να γίνουν ζωηρόχρωμα και *τραβηχτικά* – πουλώντας το ξύγκι αντί του φιλέτου, τον παρουσιαστή της εκπομπής αντί του καλεσμένου, τη φόρμα αντί του περιεχομένου. Έτσι όμως εγκατέλειψαν το κοινό τους...» («Mediasaurus», «Wired», Σεπτέμβριος 1993). Σήμερα ο Τύπος αντιμετωπίζει μια τεράστια πρόκληση. Το Διαδίκτυο μοιάζει να κάνει ταχύτερα, καλύτερα, και πιο εντυπωσιακά όλα όσα έκαναν οι εφημερίδες. Μόνο που αυτή δεν ήταν η μόνη πρόκληση που ιστορικά είχε να αντιμετωπίσει: οι ίδιοι κλαυθμοί και οδυρμοί ακούστηκαν με την *έλευση* του ραδιοφώνου και την επέκταση της τηλεόρασης. Κάθε φορά ο Τύπος πέθαινε, αλλά στην ουσία αναγεννιόταν. Οι επιχειρήσεις που προσαρμόζονταν στο νέο τοπίο επιβίωναν, και όσες ακολουθούσαν τον παλιό τρόπο λειτουργίας, απλώς εξαφανίζονταν. Βέβαια, η προσαρμογή δεν είναι ποτέ εύκολη, αλλά στη βιομηχανία του Τύπου ακολουθεί πάντα την πεπατημένη. Mέχρι σήμερα οι εφημερίδες είχαν ανακλαστικά τύπου Παβλόφ στις απειλές των καινούργιων Mέσων. Όταν εμφανίσθηκε το ραδιόφωνο, η άμεση αντίδρασή τους ήταν οι πολλαπλές εκδόσεις για να κερδίσουν τον αγώνα της άμεσης είδησης. Φυσικά έχασαν, αφού το γήπεδο της άμεσης πληροφόρησης δεν ήταν δικό τους. Όταν εμφανίσθηκε η τηλεόραση απάντησαν με μεγαλύτερη και έγχρωμη φωτογραφία. Φυσικά έχασαν, αφού το «χαζοκούτι» έδινε 24 φωτογραφίες ανά δευτερόλεπτο. Tώρα, η παροχή όλο και περισσότερων ειδήσεων μοιάζει να είναι η άμεση απάντηση στην απειλή που ονομάζεται «Ψηφιακά Mέσα». Mόνο που δεν είναι. Στην πληροφορική κοινωνία το μόνο σίγουρο είναι ότι πνιγόμαστε στην πληροφορία. Έχουμε την τηλεόραση (δημόσια, ιδιωτική, δορυφορική, καλωδιακή), το ραδιόφωνο (δημόσιο, ιδιωτικό κ.λπ.), τα ειδικά περιοδικά, το Διαδίκτυο· δεν θέλουμε άλλη πληροφόρηση. Aυτό που μας λείπει είναι ο οδηγός σ’ αυτόν τον ορμητικό χείμαρρο, η πυξίδα στη θάλασσα των πληροφοριών. Λείπει η αξιολόγηση από ανθρώπους που εμπιστευόμαστε. Λείπει η κλασική δημοσιογραφία της αντεστραμμένης πυραμίδας. Aυτή είναι μια υπηρεσία που όσο ο όγκος των πληροφοριών μεγαλώνει τόσο πιο πολύτιμη γίνεται· δηλαδή όσο το Internet θα *διογκώνεται*, τόσο περισσότερο θα αναζητείται... […] Εκεί πιθανότατα βρίσκεται το μέλλον του Τύπου. Να συμπυκνώνει την πραγματικότητα σε θεωρία, να δίνει νόημα στις αμέτρητες πληροφορίες που καθημερινά λαμβάνουμε από εκατοντάδες Μέσα. Δεν είναι εύκολο, κυρίως επειδή η βιομηχανία είναι προσανατολισμένη σ’ αυτό που ο Michael Crichton ονόμαζε «ξίγκι». Θέλει διαρκή παραγωγή σκέψης, νέων ιδεών, επενδύσεις σε ανθρώπους –εκπαίδευση και επανεκπαίδευσή τους: δεν μπορεί, για παράδειγμα, ένας δημοσιογράφος να διαβάζει λιγότερο από τους αναγνώστες του– και κυρίως αλλαγή θεώρησης της ίδιας της βιομηχανίας. Οπως έγραφε την περασμένη Κυριακή ο κ. Νίκος Κωνσταντάρας: «Το μεγαλύτερο όπλο των εφημερίδων είναι η σοβαρή και καλή δημοσιογραφία – όχι με ειδήσεις που θα είναι ήδη γνωστές από τα ηλεκτρονικά μέσα, αλλά με αναλύσεις, έρευνες και σχόλια που θα δίνουν το πλεονέκτημα στους αναγνώστες εφημερίδων» (Καθημερινή 3.5.2009). Πάσχος Μανδραβέλης, *Η* *Καθημερινή*, 24/5/2009 (αποσπάσματα).

ΑΣΚΗΣΕΙΣ:

1. Να συνοψίσεις το περιεχόμενο των 2 τελευταίων παραγράφων του κειμένου σε μια περίληψη 70-80 λέξεων.
2. Να αναλύσεις τους βασικούς λόγους για τους οποίους ο συγγραφέας υποστηρίζει ότι ο Τύπος σήμερα αντιμετωπίζει μια τεράστια πρόκληση.
3. Να εντοπίσεις έναν από τους τρόπους ανάπτυξης της παραγράφου στη δεύτερη παράγραφο και να δικαιολογήσεις την απάντησή σου.
4. Να γράψεις όσα περισσότερα συνώνυμα μπορείς για τις υπογραμμισμένες λέξεις του κειμένου: *ανθεί, μειώθηκαν, επέκταση, διαρκή*.
5. Να γράψεις όσα περισσότερα αντώνυμα μπορείς για τις λέξεις του κειμένου που είναι γραμμένες με πλάγια γράμματα: *λακωνικό, τραβηχτικά, έλευση, διογκώνεται*.
6. *«τα Μ.Μ.Ε. παράγουν προϊόν πολύ χαμηλής ποιότητας»*: να αναπτύξετε το περιεχόμενο της φράσης του κειμένου σε μία παράγραφο με τη μέθοδο της αιτιολόγησης.

**ΚΕΙΜΕΝΟ 2: [Το μέλλον του Τύπου]**

Πολλά έχουν γραφτεί για το μέλλον του γραπτού Τύπου. Κατ΄ αρχήν, δεν μπορούμε να πούμε ότι διαγράφεται με τον ίδιο τρόπο σε όλες τις χώρες. Άλλες είναι οι παραδόσεις της χώρας μας και άλλες της Γαλλίας ή της Αγγλίας, άλλες ίσως και οι προοπτικές. Ο ανταγωνισμός γραπτού- ηλεκτρονικού Τύπου επέφερε την πτώση των κυκλοφοριών των εντύπων, με αποτέλεσμα τα τελευταία να υιοθετούν επιθετικές τακτικές μάρκετινγκ (δώρα κ.ά.) που επηρεάζουν ορισμένως και την ποιότητα της δημοσιογραφίας. Υπάρχει η άποψη ότι το μέλλον του γραπτού Τύπου θα είναι μια πολωτική κατάσταση, όπου από τη μια μεριά θα υπάρχει ένας μικρός αριθμός εφημερίδων ποιοτικής στάθμης και από την άλλη μια συγκέντρωση εφημερίδων της λεγομένης τηλεοπτικής δημοσιογραφίας. Έτσι κι αλλιώς ο γραπτός Τύπος αντιμετωπίζει σήμερα τέσσερις προκλήσεις: Πρώτη πρόκληση είναι η κατοχύρωση της ανεξαρτησίας του από την πολιτική και οικονομική εξουσία. Δεύτερη είναι η αξιοπιστία του, που σήμερα είναι πολύ χαμηλή, αφού επηρεάζεται από την ιδιαίτερα χαμηλή ποιότητα στον ηλεκτρονικό Τύπο. Τρίτη πρόκληση είναι να ξαναβρεί ο γραπτός Τύπος το νήμα της κοινωνικής υπευθυνότητας, όσο ρομαντικό κι αν ακούγεται αυτό σήμερα. Τελευταία πρόκληση είναι ο επαγγελματισμός του δημοσιογράφου που καλείται σήμερα να είναι πολυ-εκπαιδευμένος. Ο γραπτός Τύπος πρέπει να ανταποκριθεί σε αυτές τις προκλήσεις, γιατί αν δεν επιβιώσει ο γραπτός Τύπος, δεν νομίζω ότι θα επιβιώσει γενικότερα η δημοσιογραφία.

**Νίκος Δεμερτζής (**Καθηγητής Πανεπιστημίου Αθηνών Τμήμα Επικοινωνίας και ΜΜΕ)

Η μετα-δημοσιογραφία και η νέα εποχή , ΤΟ ΒΗΜΑ, ένθετο «ΒΗΜΑ Ιδεών" Παρασκευή, 2 Μαΐου 2008

## ΚΕΙΜΕΝΟ 3: Η δεοντολογία υπάρχει, την έχω συναντήσει...

Υπάρχουν πολλές απόψεις για τη δημοσιογραφία. Οι μεν την αποκαλούν «λειτούργημα», εφόσον χωρίς ενημερωμένους πολίτες δεν υπάρχει σωστή δημοκρατία. Άλλοι ακούν τη λέξη και γελάνε. Πάντως ο όρος περιλαμβάνει μιαν υπερβολή: ο Τύπος είναι και επιχείρηση και ο δημοσιογράφος είναι και εργαζόμενος, όπως όλοι οι άλλοι. Ορισμένοι δημοσιογράφοι, εκδότες ή ιδιοκτήτες ηλεκτρονικών ΜΜΕ, ό,τι κι αν λένε επισήμως, ενδιαφέρονται για τη δημοσιογραφία όπως θα ενδιαφέρονταν για την παραγωγή παπουτσιών. Το ζητούμενο είναι γι’ αυτούς μόνον το άμεσο κέρδος που αποδίδει μια καλή επιχείρηση ή το έμμεσο που απορρέει από την επιρροή που ορισμένοι παράγοντες αποκτούν.[…] Αυτή η διπλή παράδοση διαιωνίζεται και στα ηλεκτρονικά μέσα. Τα μεν ζουν και βασιλεύουν μέσα στην πιο απίστευτη - και για μας - αθλιότητα. Τα δε, όπως τα μεγάλα εβδομαδιαία περιοδικά, διπλοτσεκάρουν την κάθε λέξη των παρουσιαστών τους, μπας και περάσει κάποιο λαθάκι. Αν είναι δυνατόν να μην περάσει... Και ποιος θα τολμούσε να ισχυριστεί ότι εφημερίδες όπως η «Washington Post» δεν επιτελούν λειτούργημα; Δεν είναι διαφορετικοί οι προβληματισμοί σε μια χώρα όπου η δημοσιογραφία είναι παραδοσιακά πιο «λογοτεχνική» και πιο «προσωπική», δηλαδή στη Γαλλία, όπου συνυπάρχει η κυρίαρχη «Le Monde», και όχι μόνο, με κάθε λογής «σκουπίδια». Παντού ο Τύπος και τα ΜΜΕ προσφέρουν και την εφημερίδα-χώρο-διαφήμισης (ή το ραδιόφωνο και την τηλεόραση) αλλά και το λειτούργημα. Όπως και στις ΗΠΑ όμως και όπως στις περισσότερες χώρες, όπου οι τεχνολογικές εξελίξεις έγιναν πιο νωρίς αλλά με βραδύτερους από εδώ ρυθμούς, ορισμένοι κανόνες επιζούν και ενίοτε, σε δύσκολες στιγμές, επικρατούν. Μερικές φορές και με τη σύμπραξη της ποινικής δικαιοσύνης. Ποιοι είναι αυτοί οι απλοί κανόνες; Η διασταύρωση των ειδήσεων. Η συνείδηση της ευθύνηςαπέναντι στο κοινό και την κοινωνία. Η περίσκεψη. Η μη δημοσίευση ακόμη και διασταυρωμένων πληροφοριών για πρόσωπα χωρίς και τη δική τους άποψη. Η αποφυγή κάθε υπερβολής. Η πεποίθηση ότι η συκοφαντία είναι θανάσιμο δημοσιογραφικό αμάρτημα. Η αντίληψη ότι ο δημοσιογράφος δεν πρέπει να συγχέει τον ρόλο του με εκείνον του αστυνομικού και του δικαστή. Η δημόσια αναγνώριση του λάθους και η αποκατάσταση κάθε αδικημένου. Η άρνηση δημοσίευσης δοτών πληροφοριών\*, καθώς και η άρνηση υπακοής σε εξωδημοσιογραφικά κέντρα και προσταγές. Το ασυμβίβαστο του δημοσιογραφικού επαγγέλματος με τα επαγγέλματα του διαφημιστή, του δημοσιοσχεσίτη και του υπαλλήλου Γραφείων Τύπου. Πολλά από αυτά περιλαμβάνονται και στα δικά μας κείμενα δεοντολογίας. Προβλέπονται και κυρώσεις. Όμως οι παρεκτροπές είναι πολλές, καθημερινές, προκλητικές και επικίνδυνες. Παλαιότερα, μπορεί οι εφημερίδες να ήταν πιο «κομματικές», όμως οι δημοσιογράφοι, χωρίς τα σημερινά «λούσα» των ολίγων, είχαν μεγαλύτερη αξιοπρέπεια. Μεσολάβησε όμως με τη χιονοστιβάδα των ηλεκτρονικών μέσων μια γενικευμένη απορρύθμιση.

\* δοτές πληροφορίες: αυτές που έχει επιβάλει κάποια ανώτερη αρχή Ρ. Σωμερίτης, εφημ. *Το Βήμα*, 10.2.2002 (διασκευή).

**ΚΕΙΜΕΝΟ 4: Παραπληροφόρηση**

 Η κολοβωμένη είδηση, η *έντονα,* «χρωματισμένη» πληροφορία, ο κραυγαλέος και άσχετος με το περιεχόμενο τίτλος, η κριτική με μέτρο πολιτικές ή κοινωνικές συμπάθειες ή αντιπάθειες και διασυνδέσεις, το ισχνό ως ανύπαρκτο πραγματικό και ζωντανό ρεπορτάζ, η εντελώς εκλεκτική, αυθαίρετη και επεισοδιακή ενημέρωση για το τι συμβαίνει στην οικονομία, την πολιτική, την κουλτούρα, την επιστήμη σε παγκόσμια κλίμακα με αποτέλεσμα την αβάσταχτη οσμή και απόγευση ενός επαρχιωτισμού, είναι δείγματα υπανάπτυξης και υπολειτουργίας του Τύπου και οδηγούν στην παραπληροφόρηση του κοινού. Β. Φίλιας (διασκευή)

## ΚΕΙΜΕΝΟ 5 : [Οι κίνδυνοι της Διαδικτυακής Παραπληροφόρησης]

[..] Μέχρι τώρα στο παρόν άρθρο «λιβανίσαμε» τα πλεονεκτήματα της νέας κατάστασης, ότι δηλαδή με το διαδίκτυο ο κόσμος παίρνει τη δύναμη της ενημέρωσης στα χέρια του. Έχοντας, λοιπόν, *πλήρη* επίγνωση του πόσο σημαντικό ρόλο παίζει η ενημέρωση με σαφείς προεκτάσεις στις κοινωνικές και πολιτικές ισορροπίες (και όχι μόνο), αναμφισβήτητα δεν μπορούμε παρά να αναγνωρίσουμε τη θετική ανατροπή που έφερε το διαδίκτυο, ουσιαστικά *ενδυναμώνοντας* τους πολίτες.

Δεν είναι όμως όλα καλά κι όμορφα. Η άκρατη ελευθερία διακίνησης πληροφοριών και ενημέρωσης έχει και μία αρνητική πλευρά, που, αν δεν υπάρχει προσωπική θωράκιση από πλευράς χρηστών (όχι βέβαια με τη μορφή ενός επιβαλλόμενου κρατικού προστατευτισμού) ενδέχεται να επιφέρει επικίνδυνες συνέπειες. Το ερώτημα που τίθεται είναι: τι συμβαίνει, όταν το διαδικτυακό κοινό, ενώ απέσεισε1 την τυφλή εμπιστοσύνη προς τα παραδοσιακά ΜΜΕ που μονοπωλούσαν την ενημέρωσή του, μεταφέρει τώρα την εμπιστοσύνη στα σύγχρονα διαδικτυακά μέσα;

Από τη μια αυτό είναι κατανοητό: Το διαδίκτυο είναι ένα σχετικά καινούριο και ριζοσπαστικό μέσο και η ευρύτερη κοινωνία δεν έχει προσαρμοστεί πλήρως ακόμα στον τρόπο που λειτουργεί και εξελίσσεται. Αποτελεί ένα θαύμα και αυτόματα αποκτά κύρος. Επιπλέον, το διαδικτυακό κοινό δεν έχει ακόμα ξεθυμάνει από την προηγούμενη εποχή του ουσιαστικά καταπιεστικού περιορισμού της μετάδοσης της πληροφορίας. Δε συγκρίνεται η διαδικτυακή εμπειρία με τη μονόδρομη κατάσταση τού «ο τύπος στην τηλεόραση μιλά ασταμάτητα και, ενώ αυτά που λέει εμένα μου φαίνονται ασυναρτησίες, δεν μπορώ ούτε να τον σταματήσω ούτε να αντιδράσω».

Από την άλλη όμως, το ενδεχόμενο παραμένει: Tι γίνεται όταν π.χ. ένα ιστολόγιο, ένα μήνυμα στο ηλεκτρονικό ταχυδρομείο ή μια ιστοσελίδα λέει ψέματα ή έστω ανοησίες; Όταν επικαλείται ανυπόστατε*ς* πληροφορίες; Όταν κατασκευάζει ψευδείς πληροφορίες και συκοφαντίες; Όταν σπέρνει την παραπληροφόρηση με σκοτεινούς σκοπούς; Και φυσικά, τι συμβαίνει στο τέλος, εάν έχουμε ένα διαδικτυακό κοινό, το οποίο αποδέχεται τις ανακρίβειες εκλαμβάνοντάς τις ως πραγματικά γεγονότα; Ποιες οι συνέπειες, λοιπόν, της διαδικτυακής παραπληροφόρησης; Φυσικά, οι συνέπειες είναι ίδιες με τις συνέπειες και της «παραδοσιακής» παραπληροφόρησης. Δηλαδή σύγχυση στο κοινό, πλάνη, εσφαλμένες εντυπώσεις, έλλειψη κρίσης, αποδοχή κάθε πληροφορίας, παρωπιδισμός 2 και ό,τι άλλο σκεφτείτε.

Και μάλιστα δεν είναι μόνο αυτό. Η παραπληροφόρηση μέσω του διαδικτύου αποκτά ιδιαίτερα επικίνδυνες διαστάσεις, καθώς το διαδίκτυο έχει τη δυνατότητα να διακτινίζει αφιλτράριστες πληροφορίες, λόγω της δυνατότητας κάθε χρήστη να κοινοποιεί την άποψή του στους υπόλοιπους. Και όλα αυτά στην ταχύτητα του φωτός και με γεωμετρική πρόοδο. Προφανώς, αυτό είναι και ευλογία και κατάρα. Αποτελεί ένα δίκοπο μαχαίρι με αποτελέσματα σαν κι αυτά που έχει η διάδοση της μαζικής παραπληροφόρησης. Και το πιο λυπηρό είναι ότι αυτή η διάδοση συχνά γίνεται αθέλητα από καλοπροαίρετους χρήστες.

1 Αποσείω: απαλλάσσομαι από κάτι ενοχλητικό, από μια δυσάρεστη κατάσταση.

2 παρωπιδισμός: η υιοθέτηση μονόπλευρων και δογματικών απόψεων, η περιορισμένη αντίληψη των πραγμάτων.

Ορ. Τριγγίδης, Ιστολόγιο *tringides.blogspot.gr*, 25.05.2009 (διασκευή).

ΑΣΚΗΣΕΙΣ:

1. Να γράψεις όσα περισσότερα συνώνυμα μπορείς για τις υπογραμμισμένες λέξεις του κειμένου: *άκρατη, ανυπόστατες, διακτινίζει*
2. Να γράψεις όσα περισσότερα αντώνυμα μπορείς για τις λέξεις του κειμένου που είναι γραμμένες με πλάγια γράμματα: *πλήρη, αποδυναμώνοντας*.
3. Πώς επιτυγχάνεται η συνοχή ανάμεσα στη δεύτερη και την τρίτη παράγραφο του κειμένου;

***Λεξιλογικές ασκήσεις***

*1) Να συμπληρώσετε τα παρακάτω κενά με συνώνυμα των υπογραμμισμένων λέξεων:*

1. Η βασική λειτουργία του Τύπου είναι να μας πληροφορεί …………………………/……………………….για γεγονότα της επικαιρότητας

2. Ο Τύπος προβάλλει …………………./………………… απόψεις ειδικών για διάφορα θέματα.

3. Ο Τύπος διαμορφώνει …………………./……………………. την κοινή γνώμη.

4. Ο Τύπος επιδοκιμάζει ……………………../……………………./…………… ή αποδοκιμάζει ……………………../……………………. τις επιλογές των πολιτικών σε τοπικό ή διεθνές επίπεδο.

5. Βασικός κανόνας δημοσιογραφικής δεοντολογίας είναι η αντικειμενικότητα ……………………… στην παρουσίαση των γεγονότων.

6. Η παραπληροφόρηση συνίσταται σε διαστρέβλωση …………………………..../……………………../…………... της αλήθειας.

7. Ο Τύπος δεν πρέπει να δημοσιοποιεί …………………………. στοιχεία της ιδιωτικής ζωής διάσημων προσώπων για να αυξήσει την κυκλοφορία των εντύπων του.

*2) Να γράψετε ένα ή περισσότερα αντώνυμα των παρακάτω λέξεων.*

αντικειμενικός: …………………………

μεροληπτικός: ………………………….

δημοσιοποιώ: …………………………..

ενημερωμένος: …………………………

## ΝΕΟΕΛΛΗΝΙΚΗ ΓΛΩΣΣΑ Β΄ΛΥΚΕΙΟΥ: ΘΕΜΑΤΙΚΗ ΕΝΟΤΗΤΑ:

## ΜΜΕ-ΠΛΗΡΟΦΟΡΗΣΗ

## Στην εποχή των «ψευδών ειδήσεων»

 (1) […] Είναι, όμως, μάλλον περιττό να επισημάνουμε ότι ψεύτικες ειδήσεις υπήρχαν πάντα. Είτε αυτές διασπείρονταν στο ευρύ κοινό για πολιτικούς προπαγανδιστικούς λόγους είτε για διαφημιστικούς σκοπούς, σε ένα εύρος ανάμεσα στην υπερβολή και στο απόλυτο ψέμα με ενδιάμεσο σταθμό τις καθοριστικές παραποιήσεις βασικών παραμέτρων, οι ψεύτικες «ειδήσεις» αποτελούσαν πάντοτε αναπόσπαστο κομμάτι της διαπροσωπικής όσο και της μαζικής επικοινωνίας. Η επίσημη αναβάθμιση της σημασίας τους οφείλεται στην παγκοσμιοποίηση:

 (2) «Διά της ποσότητος επήλθε η ποιοτική αλλαγή» ως προς την αντικειμενική σημασία αλλά και ως προς την υποκειμενική πρόσληψη.

 (3) Εκατομμύρια άνθρωποι έχουν πλέον τη δυνατότητα πρόσβασης σε μηνύματα είτε ως παθητικοί αποδέκτες είτε ως δημιουργοί τους. Η καλή πλευρά αυτής της δυνατότητας που θέλει τους κακούς να μην έχουν πού να κρυφτούν, αφού οι πράξεις τους επικοινωνούνται στη διεθνή κοινότητα με ένα απλό κινητό τηλέφωνο, είναι γεγονός. Τουλάχιστον, για τους κακούς που κάνουν χοντράδες φανερά έχοντας εμπιστοσύνη στην παρωχημένη συνοριακή φύλαξη των μυστικών τους. Η δυνατότητα αυτή, όμως, προκύπτει από τη χρήση ενός εργαλείου και, όπως συμβαίνει με όλα τα εργαλεία, η αποτελεσματικότητά του κρίνεται από τις ικανότητες του χρήστη και η ηθική του αποτελέσματος από το δικό του ηθικό πλαίσιο αρχών. Σε κάθε περίπτωση, η δυνατότητα εκπομπής ειδήσεων από τον καθένα δημιουργεί την ανάγκη *συγκρότησης* συγκεκριμένων ικανοτήτων του αποδέκτη. Αυτό που ονομάζουμε news ή media literacy. Οχι απαραίτητα για να αποκαλύψει το ψέμα, αλλά για να δημιουργηθούν αντιστάσεις μέσω της κριτικής σκέψης, επιθυμία για περαιτέρω έρευνα και διασταύρωση. Η αυτορρύθμιση του Διαδικτύου, αλλά και όλων των ΜΜΕ, που μπορεί να προκύψει από μια τέτοια εκπαίδευση, είναι και ο μοναδικός δημοκρατικός τρόπος «ρύθμισης» του χαοτικού παγκοσμιοποιημένου τοπίου της επικοινωνίας.

 (4) Στην εποχή του citizen journalism, κατά την οποία εκατομμύρια άνθρωποι χρησιμοποιούν δημοσιογραφικά εργαλεία για να αναγνωριστούν, να διακριθούν, να συμμετάσχουν, δεν αρκεί να επιλέξεις τη γοητευτική πλευρά του αντισυστημικού κατηγορώντας τα συστημικά ΜΜΕ για δημιουργία στρεβλών πεποιθήσεων στους πολίτες. Δυστυχώς ή ευτυχώς, έχει σημάνει η ώρα ευθύνης ημών των πολιτών απέναντι στους εαυτούς μας και στην παγκόσμια κοινότητα.

 (5) Διότι το να είσαι αντισυστημικός δεν σημαίνει μόνον ότι «αντιστέκεσαι στις τράπεζες», αλλά και ότι ανενόχλητος μπορείς να κάνεις μια πραγματικά βρώμικη δουλειά με απόλυτη συνείδηση ή να συμμετάσχεις σε αυτήν ως «share man» (δικός μου ο όρος, μην ψάχνετε στη Wikipedia): Κοινοποιώντας, δηλαδή, στα κοινωνικά δίκτυα καθετί που σε εντυπωσιάζει, κυρίως συναισθηματικά.

Η έλλειψη εμπιστοσύνης που δημιουργήθηκε προς τα συστημικά ΜΜΕ (δάνεια, διαπλοκές, επαφές τρίτου τύπου... μιλώντας για τα ελληνικά), η απομάκρυνση από τις εφημερίδες και η κυριαρχία του υπεραπλουστευτικού τηλεοπτικού λόγου, η *ανάδειξη* αγράμματων προσωπικοτήτων σε κορυφαίες «δημοσιογραφικές»-τηλεοπτικές περσόνες (κάτι που συνέβαλε τα μέγιστα στη *μετατόπιση* του ενδιαφέροντος από το δημοσιογραφικό έργο στην αναγνωρισιμότητα) έδωσαν φυσικά χέρι βοηθείας σε καθετί που κατάφερε να δώσει τη γοητευτική αύρα του αντισυστημικού, αφήνοντας έτσι δυνάμεις να δημιουργήσουν ένα άλλο σύστημα, ακόμα πιο ανεξέλεγκτο ως προς τις προθέσεις και τις μεθόδους.

**Οι «εκτός» και η αλήθεια**

 (6) Αφού είναι «εκτός» λέει την αλήθεια: Η φράση, βεβαίως, είναι ψευδής από τη στιγμή που, μεταξύ άλλων, προϋποθέτει την κατοχή της αλήθειας από όποιον δεν έχει πρόσβαση σε αυτήν, ενώ παράλληλα προσδίδει, αυθαιρέτως και άνευ άλλων προϋποθέσεων, ηθικό κύρος στον διαφωνούντα ευαγγελιστή. Είναι όμως αυτό που *προσελκύει* κοινό, δημιουργώντας μια παράλογη εμπιστοσύνη. Αυτό που καθόλου δεν λαμβάνεται υπ’ όψιν είναι ότι στα σοβαρά συστημικά ΜΜΕ τα πολλαπλά επίπεδα ελέγχου, στα οποία συμπεριλαμβάνεται και η αναζήτηση ευθυνών από τον κάθε δημοσιογράφο, εξασφαλίζουν, αν όχι πλήρως, ένα τουλάχιστον καλό επίπεδο αξιοπιστίας ενώ παρέχουν σοβαρές δυνατότητες ελέγχου στον πολίτη που θα αποφασίσει να ασκήσει αυτές τις δυνατότητες, συνειδητοποιώντας ότι είναι δικαίωμα και υποχρέωσή του να το κάνει. Επιπλέον, οι ψεύτικες ειδήσεις στα συστημικά ΜΜΕ έχουν όνομα, τηλέφωνο και διεύθυνση υπευθύνου και αυτό συνιστά τεράστια ποιοτική διαφορά.

 (7) Δεν υπάρχει αμφιβολία ότι η παγκοσμιοποίηση έχει κερδισμένους και χαμένους, αλλά αν κάποια ανάγκη υποδεικνύεται πιο επείγουσα –πέραν όλων των άλλων «ρυθμίσεων»– είναι αυτή της ουσιαστικής ενημέρωσης και της ατομικής ευθύνης ως προς τη διεκδίκησή της.

\*Σίσσυ Αλωνιστιώτου (δημοσιογράφος, δημιουργός του Journalism & Media Literacy Initiative ([www.jaj.gr](http://www.jaj.gr/)).)

*Η Καθημερινή*, 18/12/2016

Το κείμενο και μέρος των ασκήσεων προέρχεται από την

Π[ολύτροπη Γλώσσα](http://politropi.greek-language.gr/keimeno/epoxi-pseydon-eidiseon/)

ΑΣΚΗΣΕΙΣ

1) Για ποιο λόγο η ύπαρξη και διασπορά ψευδών ειδήσεων είναι πιο σημαντική στις μέρες μας απ’ ό,τι στο παρελθόν, σύμφωνα με τη συντάκτρια του κειμένου;

2) Με ποιους τρόπους πιστεύει η δημοσιογράφος ότι μπορεί να αντιμετωπιστεί το φαινόμενο των ψευδών ειδήσεων; Εσείς πιστεύετε ότι υπάρχουν άλλοι τρόποι;

3) Στην 6η παράγραφο η δημοσιογράφος αναφέρει ότι η έλλειψη εμπιστοσύνης προς τα συστημικά μέσα ενημέρωσης, δηλαδή προς τις εφημερίδες, την τηλεόραση και το ραδιόφωνο που ανήκουν σε ένα θεσμοθετημένο σύστημα, ήταν ένας από τους παράγοντες που οδήγησαν τον κόσμο να στραφεί για ενημέρωση σε αντισυστημικά μέσα, όπως είναι το διαδίκτυο. Ποια είναι η συνέπεια αυτής της στροφής, σύμφωνα με το κείμενο;

4) Στην 7η παράγραφο του κειμένου η δημοσιογράφος επιχειρεί να ανασκευάσει την άποψη ότι οι «εκτός» του συστήματος λένε την «αλήθεια». Με ποια επιχειρήματα υποστηρίζει την άποψή της; Γιατί θεωρεί ότι τα συστημικά μέσα ενημέρωσης είναι πιο αξιόπιστα από τα μη συστημικά; Ποια μέσα ενημέρωσης σας εμπνέουν εσάς εμπιστοσύνη και γιατί;

5 α) Να γράψετε όσα περισσότερα συνώνυμα μπορείτε για τις παρακάτω υπογραμμισμένες λέξεις του κειμένου: *διασπείρονταν, παραποιήσεις, παρωχημένη, εκπομπής, πεποιθήσεων, πλήρως.*

β) Να γράψετε όσα περισσότερα αντώνυμα μπορείτε για τις παρακάτω λέξεις του κειμένου με πλάγια γραφή:*συγκρότησης* (3η παράγραφος), *ανάδειξη* (5η παράγραφος), *μετατόπιση* (5η παράγραφος), *προσελκύει* (6η παράγραφος).

